钦定古今图书集成/明伦汇编/闺媛典/第100卷 > 皇清六 > 林氏女
## 钦定古今图书集成/明伦汇编/闺媛典/第100卷 > 皇清六 > 林氏女

按《太平县志》：林氏女，父翘，孝廉也。女幼欲读书识字，父笑曰：“尔欲为博士耶？” 因授以《列女传》，每读至奇烈苦节处，辄感慨泣下，许字。方生未嫁而方死，父母不以闻，固询以实告。女号哭三昼夜，往方墓祭奠，遂留事方父母。越明年，方父死，方母李氏自刎，女经理丧事毕，阖户自经。